Popolavec celistvolistý

Popolavec celistvolistý () je druh trvácej byliny rodu popolavec, z čeľade astrovité (Asteraceae). Jeho prirodzený areál zahŕňa oblasti od Európy po Ruský Ďaleký východ a Aljašku.

 Opis 
Popolavec celistvolistý je trváca bylina s krátkym a zvislým podzemkom, rastúca jednotlivo alebo v riedkych trsoch. Byľ je spravidla priama niekedy krátko vystúpavá, jednoduchá, v zloženom súkvetí rozkonárená, pozdĺžne ryhovaná, v spodnej časti fialovočervená, riedko až husto chlpatá, vysoká 10 až 100 cm.

Listy sú sivozelené, riedko až husto chlpaté, najspodnejšie sú zblížené do zdanlivých prízemných ružíc. Prízemné a dolné byľové listy sú stopkaté, stopka je krídlatá, kratšia alebo rovnako dlhá ako čepeľ. Čepeľ je široko vajcovitá až podlhovastá, na báze zaokrúhlená až široko klinovitá, najčastejšie celistvookrajová, dlhá do 80 mm a široká do 45 mm. Stredné a horné listy sú sediace, podlhovasté až úzko obrátene kopijovité, postupne sa zmenšujúce do čiarkovitých listeňov.

Súkvetie tvorí chocholík s 3 až 15 úbormi s priemerom 17 až 25 mm. Žltých jazykovitých kvetov býva v úbore 12 až 15, s lupienkami dlhými 10 až 20 mm. Zákrovné listene sú zelené, na vrchole čiastočne fialovočervené.

Plodmi sú hnedé valcovité nažky, ktoré sú po celom povrchu husto odstávajúco chlpaté. Lúče chocholca sú biele, približne v dĺžke nažky. 

Druh sa delí na viacero poddruhov. Ich premenlivosť sa prejavuje vo výške rastlín, tvare a veľkosti listov, počte úborov a farbe kvetov.

 Rozšírenie 
Popolavec celistvolistý prirodzene rastie v Európe od Britských ostrovov cez Irán po Ruský Ďaleký východ, Japonsko a Aljašku.

Na Slovensku sa vyskytuje roztrúsene v teplejších južných oblastiach (Burda, Ipeľsko-rimavská brázda, Slovenský kras, Devínska Kobyla) a v teplejších predhoriach Karpát (Malé Karpaty, Považský Inovec, Strážovské vrchy, Slovenské rudohorie), vzácnejšie na teplejších južných úpätiach Nízkych Tatier  a v Slovenskom raji.

 Ekológia 
Popolavec celistvolistý obsadzuje vhodné stanovištia na stepiach, suchých svahoch a na okraji lesov v nížinách a v pahorkatinách. Vyhovujú mu vlhké, vysychavé, zásadité, často vápenaté, humózne, kamenité i hlinité pôdy. Kvitne od mája do júna. U nás je považovaný za zraniteľný taxón.

 Poddruhy vyskytujúce sa na Slovensku 
V rámci druhu sa na Slovensku vyskytujú tieto poddruhy:
popolavec celistvolistý hlavatý (Tephroseris integrifolia subsp. capitata, syn. Senecio capitatus)
popolavec celistvolistý oranžový (Tephroseris integrifolia subsp. aurantiaca, syn. Senecio aurantiacus)
popolavec celistvolistý pravý (Tephroseris integrifolia subsp. integrifolia)

 Zoznam poddruhov     
V rámci druhu eviduje databáza semenných rastlín POWO tieto súčasné poddruhy, prípadne variety:
Tephroseris integrifolia subsp. atropurpurea (Ledeb.) B.Nord.
Tephroseris integrifolia subsp. aucheri (DC.) B.Nord.
Tephroseris integrifolia subsp. aurantiaca (Hoppe) B.Nord. ex Greuter
Tephroseris integrifolia subsp. capitata (Wahlenb.) B.Nord.
Tephroseris integrifolia subsp. caucasigena (Schischk.) Greuter
Tephroseris integrifolia subsp. igoschinae (Schischk.) Sennikov
Tephroseris integrifolia subsp. integrifolia 
Tephroseris integrifolia subsp. jailicola (Juz.) Greuter
Tephroseris integrifolia subsp. karsiana (V.A.Matthews) B.Nord.
Tephroseris integrifolia subsp. maritima (Syme) B.Nord.
Tephroseris integrifolia subsp. primulifolia (Cufod.) Greuter
Tephroseris integrifolia subsp. serpentini (Gáyer) B.Nord.
Tephroseris integrifolia var. spathulata (Miq.) H.Ohba
Tephroseris integrifolia subsp. tundricola (Tolm.) B.Nord.

 Referencie 

 Iné projekty 

Kategória:Flóra na Slovensku
celistvolistý
Kategória:Zraniteľné druhy
Kategória:Trvalé rastliny
Kategória:Rastliny so žltými kvetmi